## Odluka o izmjenama i dopunama Odluke o provođenju međunarodnih mjera ograničavanja utvrđenih odlukama Vijeća Europske unije 2010/639/ZVSP i 2011/69/ZVSP u odnosu na Republiku Belarus

### NN 142/2011 (9.12.2011.), Odluka o izmjenama i dopunama Odluke o provođenju međunarodnih mjera ograničavanja utvrđenih odlukama Vijeća Europske unije 2010/639/ZVSP i 2011/69/ZVSP u odnosu na Republiku Belarus

VLADA REPUBLIKE HRVATSKE

2853

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 15. studenoga 2011. godine donijela

ODLUKU

O IZMJENAMA I DOPUNAMA ODLUKE O PROVOĐENJU MEĐUNARODNIH MJERA OGRANIČAVANJA UTVRĐENIH ODLUKAMA VIJEĆA EUROPSKE UNIJE 2010/639/ZVSP I 2011/69/ZVSP U ODNOSU NA REPUBLIKU BELARUS

I.

U Odluci o provođenju međunarodnih mjera ograničavanja utvrđenih odlukama Vijeća Europske unije 2010/639/ZVSP i 2011/69/ZVSP u odnosu na Republiku Belarus (»Narodne novine«, broj 80/2011) naziv Odluke mijenja se i glasi: »Odluka o provođenju međunarodnih mjera ograničavanja utvrđenih odlukama Vijeća Europske unije 2010/639/ZVSP, 2011/69/ZVSP i 2011/357/ZVSP u odnosu na Republiku Belarus«.

II.

Točka I. mijenja se i glasi:

»Ovom Odlukom provode se međunarodne mjere ograničavanja utvrđene odlukama Vijeća Europske unije 2010/639/ZVSP, od 25. listopada 2010. godine, 2011//69/ZVSP, od 31. siječnja 2011. godine i 2011/357/ZVSP, od 20. lipnja 2011. godine, u svezi sa situacijom u Republici Belarus, kojima se Republika Hrvatska pridružila u sklopu suradnje s Europskom unijom u području Zajedničke vanjske i sigurnosne politike Europske unije.«.

III.

Iza točke II. dodaju se točke II.a i II.b koje glase:

»II.a

Zabranjuje se prodaja, nabava, prijenos ili izvoz oružja i srodnoga materijala svih vrsta u Republiku Belarus, uključujući oružje i streljivo, vojna vozila i opremu, paravojnu opremu i rezervne dijelove za navedeno, te opremu koja bi se mogla upotrijebiti za unutarnju represiju, koje bi mogli počiniti državljani Republike Hrvatske ili koje bi moglo biti počinjeno s teritorija Republike Hrvatske ili uporabom plovila ili zrakoplova pod hrvatskom zastavom, neovisno o tome potječe li navedeno s teritorija Republike Hrvatske ili ne.

Zabranjuje se:

(a) neposredno ili posredno osigurati tehničku pomoć, posredničke usluge ili druge usluge koje su povezane s predmetima iz stavka 1. ove točke ili koje se odnose na nabavu, proizvodnju, održavanje i uporabu tih predmeta, svim fizičkim i pravnim osobama, subjektima ili tijelima, ili za uporabu u Republici Belarusu;

(b) neposredno ili posredno osigurati financiranje ili financijsku pomoć povezanu s predmetima iz stavka 1. ove točke uključujući u prvom redu subvencije, zajmove ili izvozna kreditna osiguranja za bilo kakvu prodaju, nabavu, prijenos ili izvoz takvih predmeta ili za osiguranje s tim povezane tehničke pomoći, posredničkih usluga ili drugih usluga svim fizičkim i pravnim osobama, subjektima i tijelima, ili za uporabu u Republici Belarusu;

(c) sudjelovati, svjesno i namjerno, u aktivnostima čiji je cilj zaobići zabrane iz podtočaka (a) ili (b) ili ako je njihova posljedica zaobilaženje tih zabrana.

II.b

Točka II.a ne primjenjuje se na:

(a) prodaju, nabavu, prijenos ili izvoz neubojite vojne opreme ili opreme koja bi se mogla upotrijebiti za unutarnju represiju, a koja je namijenjena isključivo za humanitarne svrhe, za zaštitu ili za programe Ujedinjenih naroda i Europske unije za uspostavu institucija ili za operacije Europske unije i Ujedinjenih naroda za upravljanje krizom;

(b) prodaju, nabavu, prijenos ili izvoz neborbenih vozila koja su proizvedena ili opremljena s materijalom za balističku zaštitu i koja su namijenjena isključivo za zaštitu osoblja Europske unije i njezinih država članica u Republici Belarusu;

(c) osiguranje tehničke pomoći, posredničkih usluga i drugih usluga povezanih s takvom opremom ili s takvim programima i operacijama;

(d) osiguranje financiranja i financijske pomoći povezane s takvom opremom ili s takvim programima i operacijama,

pod uvjetom da je svaki takav izvoz ili pomoć unaprijed odobrilo nadležno državno tijelo Republike Hrvatske.

Točka II.a ne primjenjuje se na zaštitnu odjeću, uključujući zaštitne prsluke i vojne kacige, koje isključivo za svoju osobnu uporabu privremeno u Republiku Belarus izvozi osoblje Ujedinjenih naroda, osoblje Europske unije i njezinih država članica, predstavnici medija i humanitarni djelatnici, djelatnici razvojne pomoći i s tim djelatnostima povezano osoblje.«.

IV.

U Prilogu IV. dodaju se osobe i subjekti prema Prilogu uz ovu Odluku.

V.

Ova Odluka stupa na snagu danom objave u »Narodnim novinama«.

Klasa: 004-01/11-01/16
Urbroj: 5030109-11-3
Zagreb, 15. studenoga 2011.

Predsjednica
Jadranka Kosor, dipl. iur., v. r.

PRILOG

A. Osobe

|  |  |  |  |  |  |
| --- | --- | --- | --- | --- | --- |
|  | Transkripcija bjeloruskoga pisma  Transkripcija ruskoga pisma | Imena (bjelorusko pismo) | Imena (rusko pismo) | Mjesto i datum rođenja, drugi podaci za identifikaciju (broj putovnice i sl.) | Razlozi |
| 1. | Andrey Kazheunikau  Andrey Kozhevnikov | Андрэй  Кажэўнiкаў | Андрей  Кожевников |  | Javni tužitelj u predmetu protiv bivših predsjedničkih kandidata Vladimira Neklyaeva, Vitalya Rimashevskoga, članova tima Neklyaeve kampanje Andreia Dmitrieva, Aleksandra Feduta i Sergeija Vozniaka, te zamjenice predsjednika »Mlade fronte« Anastasie Polozhanka. Optužnica koju je predstavio bila je jasno politički motivirana i njom se očigledno kršio Zakon o kaznenom postupku. Temeljila se na netočnoj klasifikaciji događaja koji su se dogodili 19. prosinca 2010. i nije bila poduprta dokaznim materijalom, i svjedočenjem svjedoka. |
| 2. | Grachova, Liudmila  (Grachova, Ludmila;  Grachova Lyudmila)  Gracheva Liudmila  (Gracheva Lyudmila;  Grachiova Ludmila) | Грачова  Людмiла | Грачева  Людмила |  | Sutkinja na sudu pokrajine Leninski u Minsku. Ona je sudila u predmetu protiv bivših predsjedničkih kandidata Nikolaia Statkevicha i Dmitrija Ussa, te aktivista političkoga i civilnoga društva Andreia Pozniaka, Aleksandra Klaskovskoga, Aleksandra Kvetkevicha, Artioma Gribkova i Dmitria Bulanova. Način na koji je vodila postupak predstavljao je očigledno kršenje zakona o kaznenom postupku. Podržavala je uporabu dokaza i svjedočenja koji nisu bili relevantni za optužene osobe. |
| 3. | Chubkavets Kiril  Chubkovets Kirill | Чубкавец  Кiрыл | Чубковец  Кирилл |  | Državni tužitelj u predmetu bivših predsjedničkih kandidata Nikolaia Statkevicha i Dmitrija Ussa, te aktivista političkoga i civilnoga društva Andreia Pozniaka, Aleksandra Klaskovskoga, Aleksandra Kvetkevicha, Artioma Gribkova i Dmitria Bulanova. Optužnica, kako ju je predstavio, bila je jasno politički motivirana i njom se očigledno kršio Zakon o kaznenom postupku. Temeljila se na netočnoj klasifikaciji događaja koji su se dogodili 19. prosinca 2010. i nije bila poduprta dokazima i svjedočenjem svjedoka. |
| 4. | Peftiev Vladimir  Peftiev Vladimir  Pavlovich | Пефцiеў  Уладзiмiр  Паўлавiч | Пефтиев  Владимир  Павлович | Rođen 1. srpnja 1957. u gradu Berdyansku, Zaporozhskaya Oblast, Ukrajina  Sadašnja putovnica br.: MP2405942 | Osoba povezana s predsjednikom Lukashenkom i njegovom obitelji. Glavni ekonomski savjetnik predsjednika Lukashenka i ključni financijski sponzor Lukashenkova režima. Predsjednik vijeća dioničara Beltechexporta, najvećeg izvozno/uvoznoga trgovačkoga društva obrambenih proizvoda u Bjelarusu. |

B. Subjekti

|  |  |  |  |  |  |
| --- | --- | --- | --- | --- | --- |
|  | Transkripcija bjeloruskoga pisma  Transkripcija ruskoga pisma | Imena (bjelorusko pismo) | Imena (rusko pismo) | Podaci za identifikaciju | Razlozi |
| 1. | Beltechexport |  | »ЗАО Белтехэкспорт« | Republika Bjelarus,  220012, Minsk,  Nezavisimost ave., 86-B  Tel: (+375 17) 263-63-83,  Faks: (+375 17) 263-90-12 | Subjekt pod nadzorom Peftieva Vladimira |
| 2. | Sport-Pari  (upravitelj društva Republican Lottery) |  | »ЗАО Спорт  пари«  (оператор  республиканск  ой лотереи) |  | Subjekt pod nadzorom Peftieva Vladimira |
| 3. | Private Unitary  Enterprise (PUE) BT  Telecommunications |  | частное  унитарное  предприятие  ЧУП »БТ  Телекоммуник  ации“ |  | Subjekt pod nadzorom Peftieva Vladimira |

Odluka, NN 142/2011-2853